PRIENŲ RAJONO SAVIVALDYBĖS administracijos

socialinės paramos skyrius

Biudžetinė įstaiga, Laisvės a. 12, LT-59126 Prienai,

tel. +370 319 61 161, el. p. soc.rupyba@prienai.lt

Duomenys kaupiami ir saugomi Juridinių asmenų registre, kodas 288742590

________________________________________________________________________

Prienų rajono savivaldybės tarybai

SPRENDIMO „DĖL PARDUODAMŲ PRIENŲ RAJONO SAVIVALDYBĖS BŪSTŲ IR PAGALBINIO ŪKIO PASKIRTIES PASTATŲ SĄRAŠO PATVIRTINIMO“ PROJEKTO AIŠKINAMASIS RAŠTAS

Sprendimo projekto tikslas ir uždaviniai:

Patvirtinti naujos redakcijos Parduodamų Prienų rajono savivaldybės būstų ir pagalbinio ūkio paskirties pastatų sąrašą.

Lietuvos Respublikos paramos būstui įsigyti ar išsinuomoti įstatyme (toliau – Įstatymas) yra numatyta, kad savivaldybės būstai ir pagalbinio ūkio paskirties pastatai gali būti parduodami už rinkos kainą, apskaičiuotą pagal Lietuvos Respublikos turto ir verslo vertinimo pagrindų įstatymą Lietuvos Respublikos civiliniame kodekse nustatyta tvarka.

Siūlomos teisinio reguliavimo nuostatos:

Už rinkos vertę, apskaičiuotą pagal Turto ir verslo vertinimo pagrindų įstatymą, Civiliniame kodekse nustatyta tvarka įvertinus parduodamo objekto vertę pakeitusias nuomininko investicijas, savivaldybės tarybos sprendimu gali būti parduodami savivaldybei nuosavybės teise priklausantys būstai ir pagalbinio ūkio paskirties pastatai bei jų dalys.

Teisę nusipirkti savivaldybės būstą turi nuomininkai, kurie nuomoja būstą ne socialinio būsto nuomos sąlygomis ir kuriuose nuomininkai yra išgyvenę ne trumpiau kaip 5 metus nuo būsto nuomos sutarties sudarymo dienos, neatsižvelgiant į taikytas būsto nuomos sąlygas.

Laukiami rezultatai:

Patvirtinus Parduodamų Prienų rajono savivaldybės būstų ir pagalbinio ūkio paskirties pastatų sąrašą, nuomininkai Įstatymo nustatyta tvarka turės galimybę juos nusipirkti.

Lėšų poreikis ir šaltiniai:

Sprendimui įgyvendinti papildomos lėšos nereikalingos.

Kiti sprendimui priimti reikalingi pagrindimai, skaičiavimai ar paaiškinimai:

Prienų rajono savivaldybės tarybos 2020 m. lapkričio 26 d. sprendimu Nr. T3-288 „Dėl Parduodamų Prienų rajono savivaldybės būstų ir pagalbinio ūkio paskirties pastatų sąrašo patvirtinimo“ buvo patvirtintas Parduodamų Prienų rajono savivaldybės būstų ir pagalbinio ūkio paskirties pastatų sąrašas (toliau – sąrašas). Į sąrašą įrašyti būstai, kuriuos nuomininkai Įstatymo nustatyta tvarka turi galimybę privatizuoti (nusipirkti).

Atsižvelgiant į tai, kad keletas būstų iš šio sąrašo buvo parduoti nuomininkams, dalis socialinių būstų nuomininkų įgijo teisę nuomoti būstus kaip savivaldybės būstus už rinkos kainą ir juos privatizuoti, keletas būstų iš šio sąrašo pasikeitus nuomininkams buvo perkelti į socialinių būstų sąrašą, Parduodamų Prienų rajono savivaldybės būstų ir pagalbinio ūkio paskirties pastatų sąrašą reikia patikslinti. Nuo 2021 m. sąrašas ne vieną kartą buvo keistas ir tikslintas, todėl tikslinga visą sąrašą išdėstyti nauja redakcija.

Lyginamasis variantas: pridedamas.

Skyriaus vedėja	Sandra Mekionienė